Document ID: 32011D0322

KOMISIJAS LĒMUMS
(2011. gada 27. maijs),
ar ko groza I un II pielikumu Lēmumam 2009/861/EK par pārejas pasākumiem saskaņā ar Eiropas Parlamenta un Padomes Regulu (EK) Nr. 853/2004 attiecībā uz prasībām neatbilstoša svaigpiena pārstrādi konkrētos piena pārstrādes uzņēmumos Bulgārijā
(izziņots ar dokumenta numuru C(2011) 3647)
(Dokuments attiecas uz EEZ)
(2011/322/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku (1), un jo īpaši tās 9. panta pirmo daļu,
tā kā:
(1)
Regulā (EK) Nr. 853/2004 ir paredzēti īpaši dzīvnieku izcelsmes pārtikas higiēnas noteikumi pārtikas apritē iesaistītajiem tirgus dalībniekiem. Minētajos noteikumos ir ietvertas higiēnas prasības attiecībā uz svaigpienu un piena produktiem.
(2)
Komisijas Lēmums 2009/861/EK (2) piena pārstrādes uzņēmumiem Bulgārijā, kuri uzskaitīti minētajā lēmumā, paredz dažas atkāpes no prasībām, kas noteiktas Regulas (EK) 853/2004 III pielikuma IX sadaļas I nodaļas II un III apakšnodaļā. Minēto lēmumu piemēro no 2010. gada 1. janvāra līdz 2011. gada 31. decembrim.
(3)
Tādēļ daži piena pārstrādes uzņēmumi, kas uzskaitīti Lēmuma 2009/861/EK I pielikumā, atkāpjoties no Regulas (EK) Nr. 853/2004 attiecīgajiem noteikumiem, drīkst pārstrādāt prasībām atbilstošu un prasībām neatbilstošu pienu ar nosacījumu, ka prasībām atbilstošu un prasībām neatbilstošu pienu pārstrādā nošķirtās ražošanas līnijās. Turklāt konkrēti piena pārstrādes uzņēmumi, kuri ir uzskaitīti minētā lēmuma II pielikumā, drīkst pārstrādāt prasībām neatbilstošu pienu, to nepārstrādājot nošķirtās ražošanas līnijās.
(4)
Bulgārija 2010. gada 24. novembrī nosūtīja Komisijai pārskatītu un atjauninātu šādu piena pārstrādes uzņēmumu sarakstu.
(5)
Lēmuma 2009/861/EK I pielikumā uzņēmums ar 7. kārtas numuru (BG 0812009 “Serdika - 90” AD) jaunajā sarakstā vairs nav ietverts, un tam ir atļauts laist Kopienas iekšējā tirgū piena produktus, tāpēc ka tie atbilst prasībām, kas noteiktas Regulas (EK) Nr. 853/2004 III pielikuma IX sadaļas I nodaļā.
(6)
Turklāt Lēmuma 2009/861/EK II pielikumā ietvertais uzņēmums ar 14. kārtas numuru (BG 1312002 “Milk Grup” EOOD), uzņēmums ar 25. kārtas numuru (BG 1612020 ET “Bor-Chvor”), ar 70. kārtas numuru (BG 2412041 “Mlechen svyat 2003” OOD) un 92. kārtas numuru (2212023 “EL BI BULGARIKUM”) jaunajā sarakstā vairs nav ietverti, un tiem ir atļauts laist Kopienas iekšējā tirgū piena produktus, jo tie atbilst prasībām, kas noteiktas Regulas (EK) Nr. 853/2004 III pielikuma IX sadaļas I nodaļā.
(7)
Tāpēc Lēmums 2009/861/EK ir attiecīgi jāgroza.
(8)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebilduši,
IR PIEŅĒMUSI ŠO LĒMUMU.
1. pants
Lēmuma 2009/861/EK I un II pielikumu aizstāj ar šā lēmuma pielikuma tekstu.
2. pants
Šo lēmumu piemēro no 2011. gada 1. marta.
3. pants
Šis lēmums ir adresēts dalībvalstīm.
Briselē, 2011. gada 27. maijā

Labels: 7
18
17
0